ผู้ร่วมประมูล “เทสโก้ โลตัส” ได้ไป เอาไปทำอะไร?
มีข่าวว่า ในช่วงนี้จะมีการยื่นซองประมูลซื้อกิจการ เทสโก้ โลตัส กันแล้ว ซึ่งคาดการณ์กันว่า การซื้อกิจการครั้งนี้จะเป็นดีลที่มีมูลค่ามากสุดในประวัติศาสตร์ไทย  คำถามต่อไปที่น่าสนใจก็คือ ผู้เข้าร่วมประมูลแต่ละราย ถ้าได้กิจการ เทสโก้ โลตัส ไป อะไรจะเกิดขึ้น เทสโก้ โลตัส จะเหมือนเดิม หรือจะถูกทำให้เปลี่ยนไปอย่างไร
16 ม.ค. 2563

ผู้ร่วมประมูล “เทสโก้ โลตัส” ได้ไป เอาไปทำอะไร? /โดย ลงทุนแมน
มีข่าวว่า ในช่วงนี้จะมีการยื่นซองประมูลซื้อกิจการ เทสโก้ โลตัส กันแล้ว
ซึ่งคาดการณ์กันว่า การซื้อกิจการครั้งนี้จะเป็นดีลที่มีมูลค่ามากสุดในประวัติศาสตร์ไทย
คำถามต่อไปที่น่าสนใจก็คือ
ผู้เข้าร่วมประมูลแต่ละราย ถ้าได้กิจการ เทสโก้ โลตัส ไป
อะไรจะเกิดขึ้น
เทสโก้ โลตัส จะเหมือนเดิม
หรือจะถูกทำให้เปลี่ยนไปอย่างไร
ลงทุนแมนจะวิเคราะห์ให้ฟัง
╔═══════════╗
Blockdit แอปเขียนบล็อกอันดับ 1
╚═══════════╝
บริษัทยักษ์ใหญ่ในประเทศไทยที่ถูกคาดการณ์ว่าจะเข้าร่วมประมูลซื้อกิจการ เทสโก้ โลตัส ก็คือ
1. เครือซีพี ของตระกูลเจียรวนนท์
2. เครือทีซีซี ของตระกูลสิริวัฒนภักดี
3. เครือเซ็นทรัล ของตระกูลจิราธิวัฒน์
ถ้าถามว่าใครได้ไปแล้วได้ประโยชน์แบบทันที?
คำตอบก็คือ “เครือทีซีซี” ของเสี่ยเจริญ
เพราะเครือทีซีซี เจ้าของบิ๊กซี ถือเป็นคู่แข่งที่ฟาดฟันกับเทสโก้ โลตัสมาโดยตลอด
บิ๊กซี กับ เทสโก้ สู้กันอย่างไร?
บิ๊กซี ซูเปอร์เซ็นเตอร์ สู้กับ เทสโก้ โลตัส
บิ๊กซี เอ็กซ์ตร้า สู้กับ เทสโก้ โลตัส เอ็กซ์ตร้า 
มินิ บิ๊กซี สู้กับ เทสโก้ โลตัส เอ็กซ์เพรส 
บิ๊กซี มาร์เก็ต สู้กับ เทสโก้ โลตัส ตลาด
แต่ถ้าทีซีซีซื้อกิจการได้ ทีซีซีจะเป็นเจ้าของไฮเปอร์มาร์เก็ตทั้ง 2 แบรนด์ ซึ่งมีหลายสาขาที่อยู่ใกล้กันมากห่างกัน 50 เมตร และทุกคนคิดว่ามันคงไม่เข้าท่า..
แต่สิ่งนี้แหละคือสิ่งที่วิเศษสุดสำหรับคนซื้อกิจการ
เพราะแต่เดิมจากที่ต้องแย่งลูกค้ากัน ลดราคาแข่งกัน
มาวันนี้การแข่งขันด้านราคาของตลาดไฮเปอร์มาร์เก็ตจะผ่อนคลายลง
ดังนั้นก็มีโอกาสที่กำไรของทั้งบิ๊กซี ซูเปอร์เซ็นเตอร์ กับ เทสโก้ โลตัส จะเพิ่มขึ้นในทันที
ในขณะที่อีกมุมหนึ่งก็คือ “การเปลี่ยนแปลง” โครงสร้างธุรกิจกลุ่มไฮเปอร์มาร์เก็ต
ไม่แน่ว่า เราอาจได้เห็น ไม่แบรนด์ใดก็แบรนด์หนึ่งระหว่างบิ๊กซี หรือ เทสโก้ โลตัส ต้องเปลี่ยนไปเป็น ธุรกิจค้าส่ง..
เคสนี้ก็อาจเกิดขึ้นได้ เพราะเครือทีซีซี เป็นเจ้าของกิจการค้าส่งในเวียดนามชื่อ METRO ซึ่งมีลักษณะคล้ายแม็คโครของประเทศไทย
และเรื่องนี้เป็นสัญญาณบอก “แม็คโคร” ว่า “นายกำลังจะมีคู่แข่งแล้วนะ”
ซึ่งหากเกิดขึ้นจริง มันก็อาจส่งผลต่อมูลค่าบริษัทแม็คโครที่แต่เดิมแทบไม่มีคู่แข่ง ไม่มากก็น้อย..
ส่วนฟอร์แมตขนาดเล็กของเทสโก้ โลตัส และบิ๊กซี ก็น่าจะมีการรวมร่างกัน
เทสโก้ โลตัส เอ็กซ์เพรส รวมเข้ากับ มินิ บิ๊กซี
เทสโก้ โลตัส ตลาด รวมเข้ากับ บิ๊กซี มาร์เก็ต
หากเป็นแบบนี้ บิ๊กซีก็จะเพิ่มขีดความสามารถในการเข้าถึงลูกค้า แถมยังสามารถแย่งส่วนแบ่งการตลาดกับเซเว่น อีเลฟเว่นของซีพีได้อีกด้วย
สำหรับเครือเซ็นทรัล
ถ้าเซ็นทรัลได้เทสโก้ โลตัส เซ็นทรัลจะมีช่องทางการจัดจำหน่ายเพิ่มเติมในกลุ่มไฮเปอร์มาร์เก็ตที่เซ็นทรัลไม่มี
ในขณะเดียวกัน ท็อปส์ สามารถรวมเข้ากับ เทสโก้ โลตัส ตลาด เพื่อเพิ่มความแข็งแกร่งในตลาดซูเปอร์มาร์เก็ตได้
ส่วนในตลาดร้านสะดวกซื้อ แฟมิลี่มาร์ท สามารถรวมเข้ากับ เทสโก้ โลตัส เอ็กซ์เพรส ได้
ซึ่งก็น่าสนใจว่า การเข้าร่วมประมูลครั้งนี้ก็อาจเป็นสัญญาณบอกเราว่าธุรกิจค้าปลีกที่เซ็นทรัลเป็นคนบุกเบิกในประเทศไทย เซ็นทรัลกำลังจะมาทวงคืนความเป็นผู้นำ..
สำหรับเครือซีพี
หากซีพี ได้ เทสโก้ โลตัสไป ก็เหมือนได้ลูกรักที่ขายให้กับทุนต่างชาติคืนมา
ซีพีจะกลายเป็นเจ้าของทั้งร้านสะดวกซื้อ (เซเว่น อีเลฟเว่น), ไฮเปอร์มาร์เก็ต (เทสโก้ โลตัส), ค้าส่ง (แม็คโคร) ที่ครอบครองรายได้ต่อปีกว่า 7 แสนล้านบาท ซึ่งจะนำหน้าผู้เล่นรายอื่นเป็นเท่าตัว
เมื่อรวมกับสินค้าในเครือซีพี ที่จะมีช่องทางการจัดจำหน่ายเพิ่มขึ้น
ซีพี ก็จะกลายเป็นผู้ครอบครองตลาดค้าปลีกประเทศไทยแบบเบ็ดเสร็จ
เรามาดูรายได้ของบริษัทค้าปลีกและค้าส่งของประเทศไทยในตอนนี้กัน
1. ซีพีออลล์ เจ้าของเซเว่น อีเลฟเว่น (เครือซีพี) 
รายได้ 335,533 ล้านบาท กำไร 19,944 ล้านบาท
2. เอก-ชัย ดีสทริบิวชั่น ซิสเทม (เทสโก้ โลตัส)
รายได้ 198,316 ล้านบาท กำไร 9,628 ล้านบาท
3. สยามแม็คโคร (เครือซีพี)
รายได้ 192,930 ล้านบาท กำไร 5,942 ล้านบาท
4. เซ็นทรัล รีเทล คอร์ปอเรชั่น (เครือเซ็นทรัล)
รายได้ 139,280 ล้านบาท (เฉพาะกิจการในประเทศไทย)
5. บิ๊กซี ซูเปอร์เซ็นเตอร์ (เครือทีซีซี)
รายได้ 126,408 ล้านบาท กำไร 6,375 ล้านบาท
จะเห็นได้ว่า เทสโก้ โลตัส มีรายได้มากเป็นอันดับ 2 ในวงการค้าปลีกและค้าส่งในประเทศไทย ซึ่งใครได้มาก็จะทำให้เกมเปลี่ยนในทันที
สรุปแล้ว
ถ้าเครือทีซีซีซื้อกิจการได้ น่าจะส่งผลดีต่อผู้ซื้อกิจการเร็วที่สุดในบรรดาทุกคน เพราะเครือทีซีซีจะครอบครองตลาดไฮเปอร์มาร์เก็ต การแข่งขันในตลาดหลักที่บิ๊กซีเจออยู่จะน้อยลงในทันที ต่อไปเราอาจเห็น เทสโก้ โลตัส เปลี่ยนเป็นชื่อ บิ๊กซี-โลตัส และในอนาคตทีซีซีอาจเปลี่ยนฟอร์แมตของแบรนด์ใดแบรนด์หนึ่งเป็นโมเดลอื่น เช่น ค้าส่ง เพื่อขยายรายได้
ถ้าเครือเซ็นทรัลได้ ก็น่าจะทำให้เซ็นทรัลกลับมามีบทบาทในตลาดไฮเปอร์มาร์เก็ตอีกครั้ง หลายคนอาจไม่รู้ว่า เซ็นทรัลเคยเป็นผู้บุกเบิก และถือหุ้นส่วนหนึ่งในบิ๊กซีมาก่อน ไม่ต่างอะไรกับซีพีที่เคยบุกเบิกโลตัส ก่อนที่คาสิโนกรุ๊ปผู้ถือหุ้นใหญ่ในบิ๊กซีจะขายให้เครือทีซีซี แล้วเซ็นทรัลจึงขายหุ้นบิ๊กซีในเวลาต่อมา
ส่วนเครือซีพี ถ้าได้เทสโก้ โลตัส ก็เหมือนได้ลูกรักกลับคืนมา เพราะชื่อเดิมของห้างนี้คือ “โลตัส” พอเทสโก้ มาซื้อกิจการ จึงเปลี่ยนชื่อเป็น เทสโก้ โลตัส
แม้แต่ในเมืองจีน ซีพีก็ไปเปิดไฮเปอร์มาร์เก็ต ชื่อ โลตัส เช่นกัน ซึ่งโลโก้จะเป็นสีแดง ไม่ใช่สีขาวเขียวแบบในประเทศไทย
ถ้าซีพีได้กิจการเทสโก้ โลตัส กลับคืนมา ก็จะทำให้ซีพีได้ครองตลาดค้าปลีกและค้าส่งทุกแพลตฟอร์มแบบเบ็ดเสร็จ ตั้งแต่ ร้านสะดวกซื้อ ไฮเปอร์มาร์เก็ต จนถึงค้าส่ง
แต่ไม่ว่าใครจะได้กิจการเทสโก้ โลตัสไป
สิ่งที่ต้องระวังก็คือ ทุกคนยังไม่มีแพลตฟอร์มออนไลน์ที่แข็งแกร่งพอ
ต้องยอมรับว่า
ทุกวันนี้เจ้าที่แย่งชิงเบอร์ 1 ของออนไลน์ในประเทศไทยก็คือ Shopee และ Lazada
Shopee เป็นของบริษัทสิงคโปร์ชื่อ Sea
Lazada เป็นของบริษัทจีนชื่อ Alibaba
และถ้าถามว่าวันนี้คนไทยซื้อของผ่าน Shopee Lazada หรือ เทสโก้ โลตัส มากกว่ากัน
คำตอบที่ได้ของบางคน อาจทำให้เราประหลาดใจ..
----------------------
Blockdit แอปเขียนบล็อกอันดับ 1
----------------------